តុលាការ​ដោះលែង​សកម្មជន​ប្រឆាំង​សេសសល់​មុន​ចូលឆ្នាំ​ខ្មែរ
ព្រះ​សង្ឃ​ចំនួន​បី​អង្គ​ដែល​ពាក់​ព័ន្ធ​នឹង​ការ​ធ្វើ​បាតុកម្ម​នោះ​ក៏​ត្រូវ​បាន​តុលាការ​សម្រេច​ឲ្យ​នៅ​ក្រៅ​ឃុំ​ផង​ដែរ។​
ភ្នំពេញ — កាលពីព្រឹកថ្ងៃច័ន្ទនេះ តុលាការក្រុងភ្នំពេញបានសម្រេចដោះលែងសកម្មជនគណបក្សសង្គ្រោះជាតិចំនួន៥រូប ដែលនៅសេសសល់ក្នុងការឃុំឃាំង ក្នុងចំណោមសកម្មជន១១រូបដែលជាប់ចោទពីបទធ្វើកុបកម្មប្រឆាំងនឹងរដ្ឋាភិបាលកាលពីខែកក្កដាឆ្នាំមុននេះឲ្យនៅក្រៅឃុំបណ្តោះអាសន្ន។ លោក ជួង ជួងី មេធាវីមួយក្នុងចំណោមមេធាវីការពារក្តីឲ្យសកម្មជនទាំង១១រូប នេះបានប្រាប់អ្នកសារព័ត៌មានបន្ទាប់ពីសវនាការមួយកាលព្រឹកមិញនេះថា កូនក្តីរបស់លោកគឺលោក លោក មាជ សុវណ្ណរ៉ា ប្រធានក្រុមអ្នកព័ត៌មានរបស់គណបក្សសង្គ្រោះជាតិនិងសកម្មជន៤រូបទៀតត្រូវតុលាការរសម្រេចដាក់ឲ្យនៅក្រៅការឃុំឃាំង។ ហើយការដោះលែងរូបពួកគាត់បានធ្វើឡើងនៅល្ងាចថ្ងៃដដែលនេះដែរ។ «មិនទាន់ចប់នីតិវិធីអស់ទេ គឺគ្រាន់តែសម្រេចឲ្យនៅក្រៅឃុំជាបណ្ដោះអាសន្នទេ។ ការសម្រេចនេះគឺវាជាការត្រឹមត្រូវ ហើយវាមានយុត្តិធម៌សម្រាប់កូនក្តីខ្ញុំ ពីព្រោះគាត់បានសុំនៅក្រៅឃុំជាយូរមកហើយ»។ លោកបានបន្ថែមថា ព្រះសង្ឃចំនួនបីអង្គដែលពាក់ព័ន្ធនឹងការធ្វើបាតុកម្មនោះក៏ត្រូវបានតុលាការសម្រេចឲ្យនៅក្រៅឃុំផងដែរ។ លោក មាជ សុវណ្ណរ៉ា ប្រធានក្រុមព័ត៌មានរបស់គណបក្សសង្គ្រោះជាតិនិងសកម្មជនគណបក្សនេះចំនួន១០រូបផ្សេងទៀត ត្រូវបានគេចាប់ខ្លួនជាបន្តបន្ទាប់ ក្រោយពីមានអំពើហិង្សាមួយនៅក្បែរទីលានប្រជាធិបតេយ្យនាថ្ងៃទី១៥ ខែកក្កដាឆ្នាំ២០១៤។ តុលាការសំអាងថា កងសន្តិសុខសាលាក្រុងភ្នំពេញប្រមាណជិត៥០នាក់ បានរងរបួសក្នុងអំពើហិង្សានោះ។ សកម្មជននយោបាយចំនួន៦នាក់ក្នុងចំណោមនោះត្រូវបានដាក់ឲ្យស្ថិតនៅក្រៅឃុំជាបណ្តោះអាសន្នរួចហើយ។ ដោយឡែកក្រុមសកម្មជនជាស្ត្រីបឹងកក់និងបូរីកីឡាចំនួន១០រូប និងព្រះសង្ឃ១អង្គផ្សេងទៀតត្រូវបានព្រះមហាក្សត្រ នរោត្តម ស៊ីហមុន្នី ព្រះរាជទានការលើកលែងទោសនិងដោះលែងឲ្យមានសេរីភាពឡើងវិញ ចាប់តាំងពីថ្ងៃសៅរ៍សប្តាហ៍មុន បន្ទាប់ពីមានការស្នើសុំពីលោកនាយករដ្ឋមន្ត្រី ហ៊ុន សែន នោះ។ លោកយាយ ង៉ែត ឃុន ហៅម៉ាំមី សកម្មជនដីធ្លីដ៏សកម្មមួយរូបបានប្រាប់ VOA ថា ការដោះលែងរូបលោកយាយវាហាក់ដូចជាបន្ទាន់ ដែលមិននឹកស្មានដល់។ បើទោះជាយ៉ាងណាក៏ដោយ លោកយាយយល់ថា មិនគួរមានការដាក់ទោសចំពោះសកម្មជនដីធ្លីបឹងកក់និងបូរីកីឡានោះទេ ដោយពួកគាត់គ្រាន់តែធ្វើការតវ៉ាសុំឲ្យមានជំនួយពីសាលាក្រុងភ្នំពេញបន្ទាប់ពីទឹកលិចផ្ទះនោះ។ លោកយាយថ្លែងថា៖ «ខ្ញុំមិនពេញចិត្តដោយសារតែខ្ញុំអត់មានអីខុសតែយកខ្ញុំមកដាក់ពន្ធនាគារ។ ខ្ញុំដោយសាតែទឹកលិចផ្ទះ ហើយមកសុំឲ្យសាលាក្រុងបើកផ្លូវលូទឹកឲ្យខ្ញុំ»។ ភ្លាមៗនោះដែរ គណបក្សសង្គ្រោះជាតិបានចេញសេចក្តីប្រកាសអបអរសាទរចំពោះវីរភាពនិងការដោះលែងរបស់សកម្មជនទាំងនោះ។ ហើយក៏មានរៀបចំពិធីទទួលស្វាគមន៍សកម្មជនទាំងនោះនៅទីស្នាក់ការគណបក្សសង្គ្រោះជាតិផងដែរ។ គួរបញ្ជក់ផងដែរថា ការដោះលែងសកម្មជនគណបក្សនិងសកម្មជនដីធ្លីទាំង១៩រូបនេះ បានធ្វើឡើងតែប៉ុន្មានថ្ងៃក្រោយពីគណបក្សនយោបាយធំៗទាំងពីរ គឺគណបក្សប្រជាជនកម្ពុជានិងគណបក្សសង្គ្រោះជាតិ បានឯកភាពបង្កើតគណៈកម្មាធិការជាតិរៀបចំការបោះឆ្នោតដែលជាហេតុធ្វើឲ្យស្ថានភាពនយោបាយនៅកម្ពុជាមានភាពធូរស្រាលឡើងវិញ៕